open-index/open-wikipedia-markdown huggingface dataset:
חותכי ורידים: סיפור אהבה

**חותכי ורידים: סיפור אהבה** (באנגלית: **Wristcutters: a Love Story**) הוא סרט קולנוע אמריקאי שהופק בשנת 2006 ויצא לאקרנים ב-2 בנובמבר 2007. זוהי קומדיה רומנטית, בעלת מאפיינים של קומדיה שחורה, אשר בוימה על ידי גוראן דוקיץ' הקרואטי. דוקיץ' גם כתב את התסריט, המבוסס על הספר "הקייטנה של קנלר" מאת הסופר הישראלי אתגר קרת. הסרט, כמו גם הספר, עוסק באופן הומוריסטי ושנון בנושאי מוות, העולם הבא והתאבדות. הסרט זכה במספר פרסים בפסטיבלי קולנוע שונים, האחרון שבהם הוא פרס הסרט הטוב בפסטיבל הקולנוע העצמאי באשלנד ב-2007.

הסרט נע על הקו הדק בין סרט מסע לבין קומדיה רומנטית, וניכר כי הוא מושפע מעלילת הקוסם מארץ עוץ. כמו כן, ניתן למצוא בסרט מאפיינים הדומים לסרטיו של ג'ים ג'רמוש.

## עלילה
הסרט מתחיל בסצנת התאבדות של גיבור הסרט, נער בשם זיה (פטריק פיוגיט). לאחר התאבדותו, שבאה בעקבות אהבה נכזבת, מגיע זיה לעולם הבא, השמור רק לאנשים שהתאבדו. זיה מגלה שהעולם הבא של המתאבדים דומה מאוד לעולם האמיתי - רק קצת יותר גרוע. זיה עובד בעולם הבא בפיצרייה נידחת וחי חיים שגרתיים ודיכאוניים בעולם אפור, חסר חיוכים. בשלב כלשהו מגלה זיה כי דזירה, אהובתו מחייו הקודמים והעילה להתאבדותו, התאבדה גם היא ונמצאת אף היא בעולם בו הוא חי - והוא יוצא למסע חיפוש אחריה, יחד עם חברו יוג'ין. במסגרת המסע פוגשים השניים את מיקל, אשר נחושה בדעתה להוכיח ל"ממונים" על העולם הבא כי היא הגיעה לארץ המתאבדים בטעות. השלושה עורכים מסע במכונית מרופטת, במהלכו הם מגיעים אל "הקייטנה של קנלר" - מקום מוזר המאוכלס בטיפוסים מגוונים, ומנוהל בידי אדם קשיש בשם קנלר (טום ווייטס). בהמשך המסע פוגש זיה לבסוף באהובתו הנושנה, אך מגלה כי השתנתה מאוד. כמו כן, מגלה זיה כי אהבתו נתונה בעצם לאישה אחרת. במהלך המסע מגלים שלושת הגיבורים דברים חדשים על עצמם, על העולם הבא - ובעיקר על עולם החיים ועל האהבה.

## שחקנים
* זיה - פטריק פיוגיט
* מיקל - שאנין סוסאמון
* יוג'ין - שיי ויגהאם
* קנלר - טום ווייטס
* דזירה - לזלי ביב

## פרסים
* פסטיבל סיאטל 2006 - פרס הבמאי הטוב ביותר
* פסטיבל ג'ן ארט 2006 - פרס הסרט העלילתי הטוב ביותר
* פסטיבל פילדלפיה 2006 - פרס הסרט העלילתי הראשון הטוב ביותר
* פסטיבל הקולנוע העצמאי באשלנד 2007 - פרס הסרט הטוב ביותר
* מועמדות לפרס השופטים בפסטיבל סאנדנס 2006
* פסטיבל אייקון 2007 - פרס הקהל לסרט באורך מלא

## קישורים חיצוניים
* 

* דף הסרט באתר פסטיבל אייקון
* 

קטגוריה:סרטי 2006
קטגוריה:סרטי קומדיה שחורה אמריקאיים
קטגוריה:סרטים אמריקאיים מבוססי ספרים
קטגוריה:אתגר קרת
קטגוריה:טום וייטס
קטגוריה:סרטי פולחן
קטגוריה:סרטים על התאבדות
קטגוריה:סרטים על החיים שלאחר המוות
קלין פופסקו-טריצ'אנו

**קלין קונסטנטין אנטון פופסקו-טריצ'אנו** (ברומנית: **Călin Constantin Anton Popescu-Tăriceanu**; נולד ב-14 בינואר 1952 בבוקרשט) הוא פוליטיקאי ליברלי רומני וראש ממשלת רומניה בשנים 2008-2004, ה-11 במניין אחרי מהפכת 1989. בשנים 2019-2014 כיהן כיושב ראש הסנאט של רומניה.

בשנת 2007 כיהן זמן קצר כשר החוץ. החל משנת 2015 מכהן כיושב ראש מפלגת ALDE, ברית הליברלים והדמוקרטים שנוצרה על ידי איחוד בין סיעתו, המפלגה הליברלית הרפורמיסטית עם המפלגה השמרנית, והחל משנת 2014 הוא מכהן כיושב ראש הסנאט של רומניה.   

פופסקו-טריצ'אנו הוא ממוצא יווני מצד אמו. סבו גאורגה אתנסיאדה היה איש עסקים, מחלוצי ייבוא המכוניות ברומניה. בצעירותו פופסקו-טריצ'אנו היה דוגמן.
פופסקו-טריצ'אנו הוא בעל תואר במתמטיקה ומדעי המחשב ובמהלך השנים מילא שורה של תפקידים בשרות הציבורי, בהם: מהנדס מינהל המים של מחוז ארג'ש (1976–1979), מורה בפקולטה ההידרוטכנית בבוקרשט (1980–1991), מייסד ומנהל תחנת הרדיו הפרטית הראשונה ברומניה, "רדיו קונטקט" (1990–1996), שר המסחר והתעשייה בממשלתו של ויקטור צ'ורביה (1996–1997), נציג בוקרשט בבית התחתון של הפרלמנט הרומני (1996–2004), וסגן נשיא המפלגה הליברלית לאומית (PNL).

עם ניצחונו של טראיאן בססקו, בבחירות 2004 לנשיאות, מינה בססקו את פופסקו-טריצ'אנו לראש הממשלה. המינוי בוצע בהתאם להסכם ביניהם טרם הבחירות.

בין שני האישים, בעלי הברית לשעבר, קיימת יריבות מתמדת. הנשיא בססקו אף סירב לאשר מינוי שרים שהוצעו על ידי ראש ממשלתו, פופסקו-טריצ'אנו, וביצע לכאורה עברות נוספות כנגד החוקה. בשל כך יזם פופסקו-טריצ'אנו את הדחתו של בססקו על ידי הפרלמנט. בססקו הושעה מתפקידו, אך לאחר משאל עם שנערך ב-19 במאי 2007, זכה לאמון מחדש.

פופסקו-טריצ'אנו כיהן כראש ממשלת רומניה עד שהוחלף בידי אמיל בוק ב-22 בדצמבר 2008.

## חיים אישיים
נישא 5 פעמים ומנישואיו האחרונים נולדו לו שני בנים - קלין מנישואיו השניים ומיכאי מנישואיו הרביעים.

## קישורים חיצוניים

* אתר יושב ראש הסנאט הרומני

קטגוריה:פוליטיקאים רומנים
קטגוריה:ראשי ממשלת רומניה
קטגוריה:נשיאי הסנאט של רומניה
קטגוריה:רומנים שנולדו ב-1952
אוסנת אלכביר

**אוסנת אלכביר** היא זמרת, רקדנית, ציירת ובמאית תיאטרון ישראלית.

אלכביר למדה שירה, ריקוד וציור הודי קלאסיים בהודו. כיום היא מלמדת באוניברסיטת תל אביב.

## לימודים ותחילת הקריירה האומנותית
אוסנת הגיעה להודו ב-1990 והתחילה ללמוד אמנות הודית, הנקראת בְרַהְמַרִי. אלכביר למדה זאת מבּוּדהַדֶו צַ'אִיטַניָה. בודהדו, נצר למשפחת אומנים מפורסמת בבנגל, היה צייר, רקדן ומוזיקאי הודי מפורסם, ופיתח את שיטת ציור הברהמרי של אביו. השיטה משתמשת בטכניקות אלתור ושואבת השראה מהמסורת הטנטרית ההינדואית. במקביל ללימודי הציור, למדה אוסנת מבודהדו ריקוד ברהמרי, הנקרא קַטְהַק.

במהלך שנות התשעים, למדה אוסנת את אמנות התיפוף בפַקהַוַג' מצַ'טרַפַטִי סִינג, הראג'ה של בִיגְ'נַה. היא השלימה את לימודי התואר הראשון והשני במוזיקה ובמחול הודים, והחלה ללמוד שירת דְהְרוּפַד מפרופסור רִיטוִיק סַניַל, זמר הודי מפורסם, תלמידו של המוזיקאי הנודע זִיַה מוֹהִיאוּדִין דָאגַר וראש החוג למוזיקולוגיה באוניברסיטת .B.H.U בוַרַנַסִי.

## פעילות אומנותית
[ממוזער|דהרופד על גדת נהר [גנגס|הגאנגה]]
מאז שנות התשעים המאוחרות, מחלקת אוסנת את זמנה בין הודו לישראל. היא מופיעה בישראל וברחבי העולם, מרצה ומלמדת.

במהלך השנים 2002, 2003, 2004, ביימה הצגות תיאטרון עבור פסטיבל עכו לתיאטרון אחר, במסגרת פרויקט שפה משותפת, שיתוף פעולה בין שחקנים יהודים וערבים, תוך שימוש בטכניקות תיאטרון וסיפור הודי. ההצגות היו שתוף פעולה אומנותי דו לשוני ועוררו תגובה בארץ ובעולם.

בשנת 2003, פורסם ספרה במפגש הנהרות בהוצאת מודן, ובשנת 2004, שיתפה פעולה עם צביה פיין וינץ לוי בהכנת הספר "הודו - להכיר עולם אחר", ספר לימוד גאוגרפיה לבית הספר היסודי.

בשנת 2004, הכינה את הכוראוגרפיה ואימנה את השחקנים בסרטו של דני וקסמן "מכתבים מרישיקש".

אוסנת מתגוררת בתל אביב.

## קישורים חיצוניים

* אתר האינטרנט של משפחת דאגר
* פרק מתוך הספר "במפגש הנהרות"
* וידאו: הופעה חיה עם דוד אלכביר

## הערות שוליים

קטגוריה:זמרות ישראליות
קטגוריה:זמרים ישראלים
קטגוריה:רקדניות ישראליות
בחלום

**בחלום** הוא שם אלבום הסולו הראשון של השחקנית והזמרת ענת עצמון.
## הפקה
האלבום יצא ב-1989, לאחר השתתפות עצמון בקדם האירוויזיון עם שיר הנושא של האלבום. עצמון קיבלה תגובות נאות על הביצוע בקדם, והחלה לעבוד עם ירוסלב יעקובוביץ' על האלבום. בין היתר כדי לקדם את מכירותיו, שוחררו השירים "בחלום", "עוברת אורח", "כמה אפשר", "לבד בסתיו" ו"אל תשפטו" אל תחנות הרדיו. לשירים אלה צולמו וידאו קליפים. במהדורת הדיסק הופיעו שני שירים נוספים: "ז'ה טאם" ו"כריזמה".

## רשימת השירים באלבום

## קישורים חיצוניים

קטגוריה:אלבומי בכורה מ-1989
קטגוריה:אלבומים בעברית
קטגוריה:אלבומי חברת פונוקול
מוות בעזה

**מוות בעזה** (**Death In Gaza**) בבימויו של ג'יימס מילר, הוא סרט תיעודי זוכה פרס אמי משנת 2004 המסקר את הסכסוך הישראלי-פלסטיני, הנפתח ביהודה והשומרון אך עובר לרצועת עזה ולבסוף מתמקד ברפיח במשך רוב הסרט. הסרט מלווה את חייהם של שלושה ילדים פלסטינים, אחמד (בן 12), מוחמד (בן 12) ונאג'לה (בת 16).

## נושאים
### אנושיות
הסרט מגולל את קורותיהם של אנשים החיים את הסכסוך יום-יום, וכיצד הדבר משפיע על חייהם. בעיקר, הסרט עוסק בשבעה ילדי-סכסוך ובני משפחותיהם. לאחר סצנת פתיחה עזה וציורית שבה ישראל מממנת את פיצוץ מכוניתו של אזרח פלסטיני הנחשד על-ידה בתכנון פיגוע התאבדות, עד מעיר שזהו הדור הבא של האנשים באזור שיקבע האם ישררו בו מלחמה או שלום.

הסרט עוקב אחר הילדים בנדבכים שונים של חייהם: הוא מלווה אותם לבית הספר וללימודיהם בו, בזמן שהם מבלים בחיק משפחתם; בעת משחקיהם עם לוחמי ההתנגדות וסיועם להם, בהכנתם מטעני-נפץ תוצרת-בית ובשימושם נגד חיילים ואזרחים ישראלים, ובאבלם הלאומי והאישי עקב מותם של חבריהם ובני משפחתם.

### מות-קדושים
לזמן מה הסרט מתמקד במות-קדושים (אסתשהאד) ובעמדות האנשים ברפיח על מוות למען פלסטין והאסלאם. הוא מגולל בקצרה את סיפורו של נער רך בשנים שנורה למוות על ידי כוחות צה"ל שעה שתקף אותם, בדומה לגיבורי הסרט, אחמד ומוחמד, כמו גם נערים רבים אחרים ששמם לא נודע. הסרט עוקב אחר הנער בעודו מובא למרכז הרפואי, בעת הטיפול הראשוני בו, ועד למותו ולתגובה הכללית על כך, לתהלוכת הלוויה ולקבורה ולבסוף לחגיגות עקב הצלחתו להיות לשהיד.

## מותו של ג'יימס מילר
בעודו מצלם את הסרט, נהרג הבמאי-מפיק ג'יימס מילר מיריות כוחות צה"ל. מותו של מילר אירע לאחר שהוא ואנשי צוותו ניסו לגשת לנגמ"חון ישראלי בחשכת ליל, בעודם מעידים על נייטרליותם כעיתונאים באמצעים קוליים וחזותיים, בהם חבישת קסדות, אפודים עליהם נכתב "TV", ניפוף בדגל לבן והליכה בקצב איטי בשטח הפתוח. בתחילה נורתה יריית אזהרה על ידי כוחות הצבא הישראלי, ואנשי הצוות חזרו על הדגשת נייטרליותם בכך שצעקו "אנחנו עיתונאים בריטים". שניות לאחר מכן, ירייה נוספת נורתה וג'יימר מילר נפגע בצווארו, ונהרג באופן מיידי. דבר זה התרחש בעת שהצוות צילם פעילות צבאית מאחד מבתי הילדים ברפיח, בדרום רצועת עזה. לעומת זאת נטען כי מילר התרשל הן מבחינה מקצועית והן מבחינה מוסרית בזה שלא פעל לפי הנהלים משום שסיכן עצמו לשווא במקום להישאר בבית ממנו יצא שניות לפני שנורה למרות ידיעתו שכוח צה"ל בחוץ בכוננות.

### השלמת הסרט התיעודי
ג'יימס מילר וצוותו התכוונו במקור לתאר את הסכסוך מנקודת מבטם של ילדים ישראלים, אך ג'יימס נהרג בטרם היה סיפק בידו להשלים את חלקו הישראלי של הסרט. מותו תפס חלק גדול מהסרט, עם הסבר על ידי הקריינית, סאירה שאה, בתחילת הסרט, והסיפור המלא ותגובות להריגתו בתום הסרט. בסוף הסרט מסופר כי הלוחמים הפלסטיניים הכינו כרזות בהן הוצג מילר כשהיד, ומוצגת הסתייגות לכך מטעם צוות הסרט.

## קישורים חיצוניים

* צדק לג'יימס מילר, אתר אינטרנט
* מוות בעזה באתר HBO

קטגוריה:סרטי 2004
קטגוריה:סרטים בריטיים
קטגוריה:סרטים תיעודיים העוסקים בסכסוך הישראלי-פלסטיני
קטגוריה:זוכי אמי בפריים טיים: תעודה ראויה לציון
לילה כר ודמות עלמה...

**לילה כר ודמות עלמה...** הוא אלבומה השני של השחקנית והזמרת הישראלית ענת עצמון, אשר יצא בשנת 1992.

שם האלבום לקוח מתוך השיר הרביעי שבו, "אל נא תשירי", בו מופיעה השורה "הוא מזכירני לילה, כר ודמות עלמה לאור ירח".

כמו באלבום הראשון, האחראי על הפקת אלבום זה הוא ירוסלב יעקובוביץ'. באלבום זכו להצלחה השירים "אדם הוא מקום", "כוס של מים", "בין עצי התמר", "ילדה אישה", "חבל מתוח" (אשר לווה בקליפ מושקע בתוכנית "זהו זה!") ו"אל נא תשירי", אך האלבום נכשל מסחרית.

השיר עמו התחרתה עצמון בקדם אירוויזיון באותה השנה "התקווה" לא הופיע באלבום עקב סכסוך עם חברת התקליטים.

## רשימת השירים באלבום
כל שירי האלבום עובדו על ידי ירוסלב יעקובוביץ'.

## הערות שוליים

קטגוריה:אלבומים בעברית
קטגוריה:אלבומי חברת פונוקול
טיטוס פלביוס קלמנס

**טיטוס פלביוס קלמנס** (בלטינית: **Titus Flavius Clemens**; ? - 95 לספירה) היה פוליטיקאי רומאי מן השושלת הפלאבית.

## תולדות חייו
קלמנס נולד בסביבות שנת 60 לספירה לטיטוס פלביוס סאבינוס , אחיינו של אספסיאנוס. שנים ספורות לאחר לידתו, תפס אספסיאנוס את השלטון באימפריה הרומית כקיסר ובכך קלמנס הפך להיות בן למשפחה הקיסרית של רומא.

קלמנס התחתן עם קרובת משפחתו פלאביה דומיטילה , נכדתו של אספסיאנוס. נולדו להם שני בנים, שלחינוכם דאג הרטוריקן מרקוס פביוס קווינטיליאנוס, והם אומצו על ידי הקיסר דומיטיאנוס, בנו של אספסיאנוס, כיורשיו, דבר שחיזק את מעמדו הפוליטי בחצר הקיסר.

קלמנס מונה לתפקיד הקונסול בשנת 95 לספירה, אולם לא הספיק לסיים את כהונתו מכיוון שהוצא להורג על ידי דומיטיאנוס באותה שנה. סיבת הוצאתו להורג לא ברורה, סווטוניוס מוסר שדומיטיאנוס חשד בו שהוא זומם להתנקש בו כדי לזרז את עליית בניו לכס הקיסרות, בעוד דיו קסיוס מוסר שקלמנס ואשתו היו בין אנשים רבים שנרצחו על ידי דומיטיאנוס, באשמת אתאיזם - "סעיף שבו הואשמו רבים אחרים שנסחפו אל אורחות היהודים", וכעונש על כך כמה מהם הוצאו להורג ומאחרים נלקח רכושם.

### שאלת היותו נוצרי
למרות שדיו קסיוס מציין בפירוש שאשמת האתאיזם משמעותה הייתה נטייה ליהדות, חוקרים רבים חשבו כי הכוונה כאן לנצרות. מאידך, מספר רב של חוקרים מעדיפים לקבל את מילותיו של דיו כפשוטן, מאחר שאין סיבה להניח כי קסיוס דיו או המתקצר של ספרו בלבל בין הנצרות ליהדות, או שבתקופת דומיטיאנוס, שנים רבות לאחר הרדיפה תחת נירון קיסר, ההבדל בין שתי האמונות היה עדיין לא נהיר לשלטונות הרומיים. בנוסף לכך, אף מסורת נוצרית עתיקה לא ציינה את קלמנס כנוצרי. כך אוסביוס אינו מקשר בינו לבין הנצרות, למרות שהזכיר אותו כדודה של פלאביה דומיטילה, שהוגלתה בשל הפיכתה לנוצרייה. הראשון שציין כי קלמנס היה נוצרי, היה גאורגיוס סינקלוס במאה ה-9. אם קלמנס עצמו היה מואשם בהיותו נוצרי, הסופרים הנוצרים העתיקים יותר היו מציינים זאת. דברי אוסביוס על כך שפלאביה דומיטילה הייתה נוצרייה נראים כסותרים את אלו של דיו קסיוס, ולכן סביר כי ייחוס הנצרות לדומיטילה הוא תוצר מתקופה מאוחרת יותר.

## במסורת היהודית
בכתבי חז"ל נזכר חבר סנאט שאימץ מנהגים יהודים ואף התגייר בסוף ימיו. כשדומיטיאנוס גזר שמד על כל היהודים, הוא התאבד כדי למנוע את ביצוע הפקודה. יש המזהים את חבר הסנאט עם קלמנס, ויש שדחו זיהוי זה. 

## הערות שוליים

קטגוריה:רומאים בתקופת הקיסרות
קטגוריה:השושלת הפלאבית
קטגוריה:גרים
קטגוריה:קונסולים בקיסרות הרומית
קטגוריה:ילידי 50
קטגוריה:נפטרים ב-95
Necessary Evil

**Necessary Evil** ("רע הכרחי")
הוא אלבום האולפן החמישי של להקת המטאל הישראלית סיילם, אשר יצא בשנת 2007. האלבום ממשיך את הקו המוזיקלי הכבד של Collective Demise מ-2002, והתרחק מאוד מסגנון הדום מטאל.

האלבום הוקדש לזכרו של ז'אן ז'אק גולדברג.

## סקירה אמנותית
אלבום זה, שנחשב לאחד הכבדים של סיילם, מהיר בהרבה מקודמיו, דבר המתבטא בין השאר בתיפוף מהיר בקצב של מכונת ירייה. בנוסף לצווחות הצרודות של זאב טננבוים, יש באלבום גם שאגות וגרואלינג של דת' מטאל. בשיר האחרון יש גם שירה נשית מלודית.
על עטיפת השער, המראה את מגדלי עזריאלי בלב עיר חרבה, מצולמת יובל טננבוים, בתו של הסולן זאב טננבוים. בתוך חוברת הלהקה השירים כתובים בכתב יד על גבי כתמי דם אדומים ושחורים. עטיפת האלבום עוצבה על ידי ניר גוטריימן, גיטריסט הלהקה.

השירים הבולטים באלבום הם:
* **Amona** - שיר מחאה קצר המתאר את המניעים שבמאבק בעמונה מנקודת מבטם של מתנגדי ההתנתקות.
* **Idol Worship** - שיר המתאר את ההתמכרות לתחומים שונים בחיי היומיום כגון יופי, כסף, סקס, צבע עור וכו' כעבודת אלילים.
* **Mindless** - שיר המדבר על הריקנות שבמילים ובחריזה, שנכתב במחאה על סירובה של MTV לשדר את הוידאו קליפ של סיילם "Act of War" שעסק בטרור המתאבדים הפלסטיני.
* **Strife** - שיר המתאר את החיים כמאבק רצוף לאורך 24 שעות ביום, 60 דקות בשעה ו-60 שניות בדקה, שלא ניתן לנצח בו.
* **Once Upon A Lifetime** - שיר בן 5 חלקים שנכתב והולחן בידי המתופף ניר נקב לרגל הולדת בנו, חיים. בשיר משתתפת גם אשתו, הזמרת קריסטין וואלאס. השיר נכתב עבור התינוק הגדל לעולם שקשה לחיות בו, וכולל לצד נבואות זעם גם שיר ערש לתינוק.

## רשימת השירים
* כל השירים: מילים מאת ניר נקב, לחן מאת סיילם, מלבד "Once Upon A Lifetime Parts I - V": מילים ולחן מאת ניר נקב

# Blood" - 4:11"
# Amona" - 2:21"
# Idol Worship" - 5:33"
# Mindless" - 4:38"
# Hypatia" - 5:37"
# Strife" - 4:51"
# Resentment" - 3:55"
# Making A Difference" - 4:18"
# More Blood" - 0:59" ( אינסטרומנטלי)
# Once Upon A Lifetime" - Part I - 5:26"
# Once Upon A Lifetime" - Part II - 5:00"
# Once Upon A Lifetime" - Part III - 5:20"
# Once Upon A Lifetime" - Part IV - 8:10"
# Once Upon A Lifetime" - Part V - 2:10"

## מבצעים
* זאב טננבוים - שירה
* ניר נקב - תופים
* מיכאל גולדשטיין - גיטרה בס
* ליאור מזרחי - גיטרה
* ניר גוטריימן - גיטרה
* קריסטין אי. וואלאס - שירה נשית מלודית
* אמיר נויבך - שירה נקייה
* ציון שלום - גיטרה
* דור בר-עוז - סיטאר
* דוד אדר - תוף דף, תופי בנדיר

## קישורים חיצוניים

* מילות שירי האלבום, באתר Dark Lyrics

## הערות שוליים

קטגוריה:אלבומי מטאל
קטגוריה:אלבומי סיילם
גאלף אייר

[ממוזער|שמאל|250px|[איירבוס A330-200 של גאלף אייר]]
[ממוזער|שמאל|250px|[איירבוס A320|איירבוס A320-200 של החברה]]
**גאלף אייר** (בערבית: **طيران الخليج**; באנגלית: **Gulf Air**) היא חברת התעופה הלאומית של בחריין. בסיסה הראשי נמצא בנמל התעופה הבינלאומי בחריין במנאמה בירת בחריין.

## תולדות החברה

החברה נוסדה ב-24 במרץ 1950 תחת השם "גאלף אביאיישן".

## צי המטוסים
צי המטוסים של החברה נכון למרץ 2023:

## פעילות החברה בישראל
ב-18 בנובמבר 2020, בהמשך להסכמי אברהם, במסגרת ביקור רשמי של שר החוץ הבחרייני, עבד א-לטיף א-זיאני, נחת, לראשונה, מטוס של החברה בישראל. במהלך הביקור נידונה, בין היתר, הכוונה להפעלת טיסות מסחריות בין נמל התעופה בן-גוריון לנמל התעופה הבינלאומי בחריין. החברה החלה להפעיל שתי טיסות שבועיות בקו זה ב-30 בספטמבר 2021.

## קישורים חיצוניים

* 
*  מדיה וקבצים בנושא גאלף אייר באתר Airliners.net

## הערות שוליים

קטגוריה:חברות בחרייניות
קטגוריה:חברות תעופה לאומיות
קטגוריה:התאחדות חברות התעופה הערביות
קטגוריה:אסיה: חברות תעופה
קטגוריה:בחריין: תעופה
ויולט ארצ'ר

**ויולט ארצ'ר** (באנגלית: **Violet Archer**; 24 באפריל 1913 – 21 בפברואר 2000) הייתה מלחינה, מורה, פסנתרנית, נגנית עוגב ונגנית כלי הקשה קנדית.

## קורות חייה
נולדה בשם ויולט באלסטררי במונטריאול, קוויבק. משפחתה שינתה את השם לארצ'ר ב-1940.

ארצ'ר למדה לתואר במוזיקה באוניברסיטת מקגיל עד 1936. בקיץ 1942 נסעה לניו יורק ושם למדה אצל בלה בארטוק, ש"קירב אותה לנעימות העם ההונגריות ולטכניקת הווריאציות. לימדה בקונסרבטוריון של אוניברסיטת מקג'יל בשנים 1944–1947. בסוף שנות ה-40 למדה אצל המלחין פאול הינדמית באוניברסיטת ייל, שם סיימה תואר שני במוזיקה ב-1949.

בשנים 1950–1953 עבדה באוניברסיטת צפון טקסס. בין תלמידיה בתקופה זו היה לארי אוסטין. לאחר מכך היא עברה לאוניברסיטת אוקלהומה, בה הרצתה עד 1961. אז חזרה לקנדה לכתיבת עבודת הדוקטורט שלה באוניברסיטת טורונטו. בשנת 1962 הצטרפה לפקולטה למוזיקה של אוניברסיטת אלברטה, ובהמשך התמנתה שם לראש מחלקת התאוריה וההלחנה.

ב-1983 התקבלה למסדר קנדה.

## שירים
* À La Claire Fontaine (לסופרן ואלט עם פסנתר) - בראנדול מוזיק

## קישורים חיצוניים

* University of Alberta Violet Archer Fonds Finding Aid
* Violet Archer at The Canadian Encyclopedia

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:מלחינים קנדים
קטגוריה:מורים למוזיקה בקנדה
קטגוריה:מוזיקאים קנדים
קטגוריה:פסנתרנים קנדים
קטגוריה:נגני עוגב קנדים
קטגוריה:מבצעים בכלים אותנטיים
קטגוריה:חברי מסדר קנדה
קטגוריה:נגניות עוגב
קטגוריה:מלחינות מן המאה ה-20
קטגוריה:קנדים שנולדו ב-1913
קטגוריה:נפטרות ב-2000
קטגוריה:קנדים שנפטרו ב-2000
מפגשים מהסוג האישי

**מפגשים מהסוג האישי** (באנגלית: **3rd Rock from the Sun**, מילולי: הסלע השלישי מהשמש) היא קומדיית מצבים אמריקאית של רשת NBC, המגוללת את סיפורם של ארבעה חייזרים שנשלחו לכדור הארץ למשימה שבה הם צריכים לחקור את המין האנושי. הסדרה הייתה אחת הסדרות הפופולריות ביותר ששודרו בשנות ה-90. 

הסדרה זכתה במספר הרב ביותר של פרסי אמי לשנת 1997 (5 מתוך 8) ואף הייתה מועמדת לפרס עוד מספר פעמים מאוחר יותר.
השחקן ג'ון לית'גו היה מועמד לפרס אמי בכל שנה בה הסדרה שודרה ואף זכה בו בשנים 1996, 1997 ו־1999.

## סקירה

## דמויות ושחקנים
***דיק סולומון** (ג'ון לית'גו): המפקד העליון של יחידת החייזרים ופרופסור לפיזיקה, "אביו" של טומי.
***סאלי סולומון** (קריסטן ג'ונסטון): סגנית המפקד של יחידת החייזרים וקצינת הביטחון, "אחותו" של דיק. לסאלי לקח זמן לא מועט להתרגל לגופה הנשי, השונה משל שאר חבריה.
***הארי סולומון** (פרנץ' סטיוארט): קצין התקשורת של יחידת החייזרים, "אח" של דיק וסאלי.
***טומי סולומון** (ג'וזף גורדון-לוויט): קצין המדעים של יחידת החייזרים ותלמיד תיכון, "בנו" של דיק. על אף שהיה כביכול הצעיר ב"משפחה", במהלך הסדרה מוזכר מספר רב של פעמים כי הוא המבוגר בקבוצה.
***מרי אולברייט** (ג'יין קרטין): פרופסורית במכללה בה דיק מלמד, חולקת עמו משרד ואף על פי ההתחלה הקשה ביניהם, בהמשך הם הופכים לזוג.
***נינה קמפבל** (סימבי קאלי): העוזרת העצבנית של מרי ודיק.
***מאמי דובצ'ק** (אלמארי וונדל): בעלת הבית שמשכירה דירת עליית גג למשפחת סולומון למשך כל הסדרה.
***דון אורוויל** (ויין נייט): שוטר עם משקל עודף שהופך לבן זוגה של סאלי במהלך הסדרה.

## קישורים חיצוניים

* 

## הערות שוליים

קטגוריה:NBC: סדרות טלוויזיה
קטגוריה:זוכי אמי בפריים טיים: תוכניות: כוריאוגרפיה
קטגוריה:זוכי אמי בפריים טיים: תוכניות: תלבושות
קטגוריה:זוכי פרס גלובוס הזהב: סדרות
קטגוריה:חוצנים
קטגוריה:סדרות טלוויזיה על משפחות
קטגוריה:ערכים שבהם תבנית בריטניקה אינה מתאימה
קטגוריה:קומדיות מצבים אמריקאיות
קטגוריה:סדרות טלוויזיה אמריקאיות שעלו לשידור בשנת 1996
קטגוריה:תוכניות טלוויזיה שמתרחשות באוהיו
דבד

**נהר דבד** (בארמנית: **Դեբեդ**, בגאורגית: **დებედა**, דֶבֶּדה) הוא נהר בארמניה ובגאורגיה, שבחלקו משמש גבול טבעי בין ארמניה וגאורגיה (כ-12 ק"מ). מוצאו במפגש הנהרות דזוראגט ופאמבק, ליד הכפר דסר (Dsegh) שבמחוז לורי, צפון ארמניה.

בגאורגיה מהווה הנהר יובל ימני של נהר חראמי (ხრამი) שנשפך בסופו של דבר לנהר הקורה.

אורכו של הנהר הוא 178 ק"מ (כולל פאמבק) כאשר 152 ק"מ מתוכו זורם בארמניה. אגן הניקוז של הנהר משתרע על 4,050 קמ"ר. היישובים בהם או לידם עובר הנהר הם - בארמניה: דסר (Դսեղ, כפר הולדתו של המשורר הארמני הוואנס טומאניאן), אודזון (Odzun), שאנאהין (Սանահին, כפר שבה נותרו עדיין שרידים של גשר אבן מעל נהר הדבד), אלוורדי, הר'פאט (Հաղպատ, כפר), אחטלה (Ախթալա, עיירה). בגאורגיה, סאדאחלו (სადახლო, כפר).

בארמניה משמשים מי הנהר להשקיה ויצירת אנרגיה.

## לקריאה נוספת
* השירות הסטטיסטי הלאומי של רפובליקת ארמניה, מאפיינים גאוגרפיים של רפובליקת ארמניה 

## קישורים חיצוניים

* אנוש סרקיסיאן (ואנאדזור), חששם של הארמנים מהנהר שלהם, 14.1.2005 
* קניון של נהר דבד, באתר FindArmenia.com 

קטגוריה:ערכים שבהם תבנית בריטניקה אינה מתאימה
דבד, נהר
דבד, נהר
דבד, נהר
קטגוריה:נהרות גבול
קטגוריה:גאורגיה: גבולות
אובי טרייס

**אובי טרייס השלישי** (באנגלית: **Obie Trice**; נולד ב-14 בנובמבר 1977) הוא ראפר אמריקני מדטרויט, מישיגן שבארצות הברית. הוא הוחתם בחברת התקליטים של הראפר אמינם "Shady records".

## חייו
אובי טרייס השלישי נולד וגדל בצד המערבי של דטרויט, מישיגן. יש לו 3 אחים. הוא ממוצא אפרו אמריקאי וגרמני. בגיל 11 הוא קיבל מאמו מכונת קריוקי והחל להשתמש בה. בגיל 14 הוא החל להשתתף ב"באטלים" בדטרויט שאירח פרוף מD-12.
אובי טרייס הוא הראפר הראשון בהיסטוריה שהחליט להשתמש בשמו האמיתי, ללא כינוי או שם במה. יחד עם זאת, הוא נחשב לאחד מהראפרים המצליחים ופורצי הדרך בארצות הברית בשנים 2002–2004.

אובי הכיר את הראפר ביזאר מלהקת D12, דרכו הגיע לאמינם והרשים אותו. אובי הוזכר לראשונה באלבום "Devil's Night" של הלהקה. אמינם אף פותח את להיטו משנת 2002 "Without Me" בקטע מהשיר "Rap Name" של אובי ("Obie Trice: real name, no gimmicks"), שנכלל כשיר בונוס בפסקול של סרטו של אמינם, 8 מייל, וחשף את אובי לקהל הרחב.

## קריירה
בשנת 2000 הצטרף אובי טרייס לחברת התקליטים שיידי רקורדס של אמינם,דרכה הוציא את אלבום הבכורה שלו "Cheers" בשנת 2003, שמכר מעל למיליון עותקים בארצות הברית והגיע לסטטוס פלטינה. האלבום כלל שיתופי פעולה עם ראפרים ידועים כגון אמינם, 50 סנט, נייט דוג ובאסטה ריימס.

בשנת 2005, טרייס החל לעבוד על אלבומו השני, שכותרתו Second Round's on Me.

ב-31 בדצמבר 2005, נורה אובי פעמיים בזמן שנסע בדטרויט. אחד הכדורים פגע בראשו. הוא נלקח לבית חולים ושוחרר לאחר יום.

בשנת 2006 הוציא אובי את אלבומו השני, "Second Round's on Me", שכלל את הסינגל "Snitch" בשיתוף עם אקון. שני אלבומיו הבאים זכו להצלחה מועטה.

באפריל 2006 זמן קצר לאחר שחברו פרוף נורה למוות במועדון לילה בדטרויט, טריס נשא נאום בהלוויה של פרוף, והתייחס לבעיית האלימות.

ביוני 2008, אובי טרייס עזב את שיידי רקורדס בגלל חשש שהוא לא מקודם כראוי.

טרייס לא הסתכסך עם אמינם או עם ד"ר דרה, בניגוד לשמועות באותה העת.

ב-22 באפריל 2010, דווח שטרייס ישיק לייבל מוזיקה עצמאי משלו,ב-7 במאי.  ב-4 במאי, הוא אישר שאמינם יהיה אמן אורח מפורסם באלבומו הקרוב.

ב-5 באפריל 2011 יצא סינגל חדש של טרייס, בשם "Learn to Love".

ב-2 באוגוסט 2011, טרייס צייץ בטוויטר את תאריך היציאה של האלבום החדש שלו, 25 באוקטובר.

ב-3 באפריל 2012 שוחרר Bottoms Up. ב-7 במאי, טרייס הוציא שיר חדש מהמיקסטייפ הקרוב שלו The Hangover בשם "Get Rich Die Tryin" בהשתתפות בילאל.

ב-1 באוגוסט 2012, בראיון ל-HipHopDX, הודיע טריס שהוא עובד על אלבום שייקרא The Hangover.

ב-15 ביוני 2015, אובי טריס הוציא את הסינגל הראשון "Good Girls" מתוך The Hangover, שיצא ב-7 באוגוסט.

השיר הופק על ידי המפיק עטור פרסי הגראמי Magnedo7, שהיה אחד ממפיקי אלבום האולפן השביעי של אמינם, Recovery.

בראיון בשנת 2016, טרייס הודיע שהוא כבר מכין את אלבום האולפן החמישי שלו, אותו תכנן להוציא בהמשך השנה. ב-23 באוגוסט 2019, יצא אלבומו החמישי בשם The Fifth.

ב-10 בדצמבר 2019, הוציא רצועת דיס בשם "Spanky Hayes" נגד ניק קאנון כדי להגן על אמינם לאחר שניק קאנון הוציא שתי רצועות דיס נגד אמינם. ברצועת הדיס, הוא גם קורא לשוג נייט על כך שכינה את קאנון "ה-2Pac החדש" ברצועת הדיס הראשונה שלו נגד אמינם.

## דיסקוגרפיה
* 2003 - Cheers
* 2006 - Second Round's on Me
* 2009 - Special Reserve
* 2012 - Bottom's Up
* *The Hangover* - 2015
* *The Fifth* - 2019

## קישורים חיצוניים
* 

קטגוריה:אמריקאים שנולדו ב-1977
קטגוריה:ראפרים אמריקאים
קטגוריה:זמרים אמריקאים
אריק מוסמבאני

**אריק מוסמבאני** (בצרפתית: **Éric Moussambani**; נולד ב-31 במאי 1978) הוא שחיין חובבן מגינאה המשוונית, שהשתתף כשחיין באולימפיאדת סידני. מאז השתתפו הוא נחשב לסמל לספורטאי חובבן שמגיע למשחקים האולימפיים, להשתתפות סמלית, ומשיג תוצאות איטיות במיוחד.
## קריירה
מוסמבאני, המכונה גם "אריק הצלופח", לא נדרש להשיג את הקריטריון האולימפי על מנת להשתתף באולימפיאדה. הוא זכה בכרטיס חופשי לתחרות השחייה, שהוועד האולימפי נותן למדינות שאין בהן ספורטאים העומדים בקריטריונים מקצוענים, אלא למען ההשתתפות בלבד. וגינאה המשוונית היא אחת מהן. מכיוון שאין שחיינים מקצוענים במדינה, והיא קיבלה תקן לשחיין, ונרשם רק אדם אחד, מוסמבאני בעצמו. שבעצם היה דייג שטען שיש לו יכולות שחיה. הוא התאמן בבריכה של בית מלון, באורך של פחות מבריכה חצי אולימפית, במשך שעתיים ביום בלבד. ונתקל בבריכה אולימפית לראשונה רק בתחרות עצמה.

באולימפיאדה, התמודד מוסמבאני במשחה ל-100 מטר חופשי. מול יריבים, מניז'ר ומטג'יקיסטן, שנפסלו עקב זינוק מוקדם. כך ששחה לבדו. בעוד את 50 המטרים הראשונים עשה ב-40.97 שניות, את החצי השני של המקצה עשה בקושי רב, שבה נראה שהוא מתאמץ שלא לטבוע. בסופו של דבר הוא רשם תוצאה של 1:52.72 דק'. לשם השוואה, שיא העולם שקבע הזוכה במדליית הזהב, פיטר ואן דן הוחנבאנד, היה זמן מהיר כמעט פי שניים וחצי - 47.84 שניות. למעשה, הזמן שקבע מוסמבאני היה איטי אף משיא העולם במרחק הכפול, 200 מטר, שעמד באותה העת על 1:43.86 דק'.

מוסמבאני הפך לגיבור בעקבות הופעתו, בשל כוח הרצון והמאמץ שהשקיע. שחייני צמרת כאיאן ת'ורפ ולני קרייזלברג בירכו אותו באומרם שרוח ההשתתפות זה בדיוק מה שהאולימפיאדה אמורה להביע.

מוסמבאני התכוון להשתתף גם באולימפיאדת אתונה ב-2004. הוא התאמן ושיפר את שיאו האישי והעמידו על פחות מ-57 שניות, אך בסופו של דבר לא נטל חלק במשחקים האולימפיים, בשל בעיות בהשגת ויזה.

במרץ 2012 החל לשמש כמאמן שחייה לנבחרת הלאומית של גינאה המשוונית.

## קישורים חיצוניים

* אתר המוקדש למוסמבאני
* 
*  

## הערות שוליים

קטגוריה:שחייני חופשי
קטגוריה:גינאה המשוונית: ספורטאים
קטגוריה:נושאי דגל גינאה המשוונית באולימפיאדה
קטגוריה:שחיינים באולימפיאדת סידני (2000)
קטגוריה:ילידי 1978
יעקב ביטון

**יעקב ביטון** (נולד ב-1974) הוא משורר ישראלי.

## ביוגרפיה
יעקב ביטון נולד בבאר שבע בשנת 1974 וגדל בראשון לציון, בן להורים יוצאי מרוקו שגדלו במעברה. ביטון גודל רוב ילדותו על ידי סבתו. ב-2001 החל ללמוד תסריטאות בבית הספר סם שפיגל לקולנוע ולטלוויזיה שבירושלים.

ביטון פרסם לראשונה שירים בכתב העת "מטעם" ולאחר מכן באנתולוגיית השירה המעמדית "אדומה". ב-2007 זכה בפרס שרת התרבות בתחומי היצירה הספרותית בקטגוריית "משוררים בתחילת דרכם". סיפרו "אינה דדה" (במרוקאית: "האם הגדולה"), יצא לאור בינואר 2008, בהוצאת כתר וזכה בפרס טבע לשירה לשנת 2008.

ספר השני, "מחברות התבוסה", הופיע ב-2013 בהוצאת הספרים של הליקון. בשנת 2015 זכה בפרס מתנאל (במסגרת כנס כיסופים), ובפרס היצירה לסופרים עבריים, ובשנת 2016 בפרס לנדאו של מפעל הפיס, בשנת 2018 בפרס בוסתן של הספרייה הלאומית ובשנת 2022 בפרס דוליצקי מטעם האוניברסיטה העברית בירושלים.

## ספריו
* **אינה דדה : משירי האם הגדולה** (הוצאת כתר, 2007)
* **מחברות התבוסה : שירים** (הוצאת הליקון, 2013)
* **אחותי בזוהר** (הוצאת הליקון-אפיק, תשע"ח 2017)

## לקריאה נוספת
* סיגל נאור פרלמן, "יותר משקל של הווה לדברים", **[[מטעם]]** 10, יוני 2007

## קישורים חיצוניים

* 
* 
* יעקב ביטון באנתולוגיה מקוונת לשירה עברית, באתר של נילי דגן
* שלושה שירים של יעקב ביטון, מטעם שירה
* אינה דדה: משירי האם הגדולה, אופקים חדשים, גיליון 41
* שיר של יעקב ביטון מתוך "אדומה"
* 
* 
* מתי שמואלוף, על ספר השירה השני של ביטון
* 
* אלי הירש, על "אינה דדה", ידיעות אחרונות, 25 בינואר 2008
* תמר משמר, היום במדור ביקורת השירה החדש: הגלגלים של סבתא (על הספר "אינה דדה" ליעקב ביטון), "בננות Blogs", 6 בספטמבר 2008
* 
* דרור בורשטיין, http://wp.me/pRI7O-hCh, על שיר אחד מ"מחברות התבוסה"
* יעקב ביטון, מחברות התבוסה, באתר כתב העת אורות

## הערות שוליים

קטגוריה:משוררים ישראלים
קטגוריה:משוררים כותבי עברית
קטגוריה:בוגרי בית הספר סם שפיגל לקולנוע ולטלוויזיה
קטגוריה:זוכי פרס שרת התרבות
קטגוריה:זוכי פרס היצירה לסופרים ומשוררים
קטגוריה:זוכי פרס לנדאו לאמנויות הבמה
קטגוריה:ישראלים שנולדו ב-1974
אדי אדמס

**אדוארד תומאס "אדי" אדמס** (באנגלית: **Edward Thomas "Eddie" Adams;** 12 ביוני 1933 – 19 בספטמבר 2004) היה צלם אמריקאי שנודע בצילום תמונותיהם של ידוענים ופוליטיקאים במהלך עבודתו כצלם עיתונות. סיקר 13 מלחמות.
ב-1 בפברואר 1968, בעת שסיקר את מלחמת וייטנאם עבור סוכנות הידיעות Associated Press צילם את התמונה בזכותה התפרסם בעולם – תמונתו של מפקד משטרת סייגון מוציא להורג אסיר ביריית אקדח לרקה.

אדמס זכה בשנת 1969 בפרס פוליצר לצילום עיתונות וכן בפרס העיתונות העולמית על צילומו המפורסם (אשר כותרתו הייתה "גנרל נויין נגוק לואן מוציא להורג אסיר וייטקונג בסייגון"). שנים מאוחר יותר ביכה אדמס את פרסומו כתוצאה מתמונה זו. האסיר שנהרג רצח שוטר דרום וייטנאמי ואת ששת ילדיו זמן מועט לפני שצולמה התמונה. 

אדמס כתב על התצלום המפורסם בטיים מגזין בדברים לזכרו של הגנרל נויין:

250px|שמאל|ממוזער|תמונתו של '''אדי אדמס''': "גנרל נגויין נגוק לואן מוציא להורג אסיר וייטקונג בסייגון"

שנים אחר כך התנצל אדמס בפני גנרל נויין ומשפחתו על הנזק חסר התקנה אשר גרם לכבודו של הגנרל בחייו. לאחר מותו של הגנרל, שיבח אותו אדמס כגיבור של מטרה צודקת.

הוא אמר פעם כי "הייתי מעדיף להיות ידוע בזכות סדרת תמונות שצילמתי של 48 פליטים וייטנאמים אשר הצליחו לשוט לתאילנד בסירה של 10 מטר, ומיד נגררו לים הפתוח על ידי הצי התאילנדי." התמונות והדיווחים שליוו אותן, עזרו לשכנע את הנשיא ג'ימי קרטר להעניק מקלט מדיני לכ-200,000 פליטים וייטנאמים שנמלטו מארצם בסירות. אדמס העיר, "עשיתי דבר טוב ואיש לא נפגע כתוצאה מכך."
לצד זכייתו בפרס פוליצר, אדמס זכה ביותר מ-500 פרסים אחרים, כולל עיטור ג'ורג' פולק על צילומי חדשות בשנים 1968, 1977 ו-1978 וכן פרסים רבים מארגוני צילום ועיתונות שונים בעולם.

אדמס הלך לעולמו בניו יורק לאחר שחלה במחלת ניוון שרירים ALS.

## ראו גם
* צילום מלחמה
* צילום עיתונות

## קישורים חיצוניים

* ״הכל בראש״ - פרק על אדמס וצילום גנרל נגויין נגוק לואן שמוציא להורג אסיר וייטקונג בסייגון בהסכת ״עושים מינהר״
* סדנת אדי אדמס
* 

## הערות שוליים

קטגוריה:אמריקאים ילידי פנסילבניה
קטגוריה:ערכים שבהם תבנית בריטניקה אינה מתאימה
קטגוריה:צלמים אמריקאים
קטגוריה:זוכי פרס פוליצר לצילום
קטגוריה:צלמי עיתונות אמריקאים
קטגוריה:צלמי מלחמה אמריקאים
קטגוריה:אמריקאים שנולדו ב-1933
קטגוריה:אמריקאים שנפטרו ב-2004
TICOM

**TICOM** היה פרויקט שנוסד בתקופת מלחמת העולם השנייה, על ידי ארצות הברית, על מנת למצוא וללכוד נכסים מודיעיניים של הגרמנים, במיוחד נכסים קריפטוגרפיים. הפרויקט זורז על ידי ארגונים קריפטוגרפיים צבאיים אמריקניים, וזכה לתמיכה מהדרגים הגבוהים ביותר. 

מספר צוותים נשלחו לשטח מאחורי חזית הלחימה על מנת לחשוף במהירות את הנכסים המודיעיניים. באפריל 1945 מצא צוות TICOM קוד רוסי וכן חומר הצפנה בתוך מרכז פענוח גרמני.

אנשי צופן גרמניים שנלקחו בשבי חשפו כי בינם לבין עצמם הם ידעו היטב שהאניגמה ניתנת לפענוח. הם פשוט סברו שאיש לא יעשה את כברת הדרך המייגעת על מנת לפענח את המסרים בשיטות ההתקפה היחידות שהם היו מסוגלים להעלות בדעתם.

TICOM היה מבצע אחד מני רבים שנעשו על ידי בעלות הברית על מנת ללכוד מידע ואנשים הקשורים להתקדמויות המדעיות והטכנולוגיות של הגרמנים וכן במהלך ואחרי המלחמה. מבצעים נוספים היו מבצע פייפרקליפ (ללכידת מידע אודות רקטות), מבצע אלסוס (ללכידת מידע גרעיני) ומבצע מנתח (ללכידת הישגים בתחום התעופה).

## מקורות

* *Body of Secrets*, by James Bamford (includes material on the TICOM take)


קטגוריה:הצפנה
ביקוש מצרפי

במקרו-כלכלה, **הביקוש המצרפי** הוא סך הביקוש לכל הסחורות והשירותים במשק בנקודת זמן ספציפית. כשמודדים את הביקוש המצרפי לאורך זמן, נהוג להציגו בערכים נומינליים, כלומר ללא התייחסות לאינפלציה. לעיתים הוא נקרא גם **הוצאה מצרפית**. הביקוש המצרפי נובע מצרכי משקי הבית, הממשלה והחברות, וכולל צריכה שוטפת, השקעות ולבסוף את הייצוא נטו (ייצוא פחות יבוא). נהוג להניח כי רמת ההכנסה משפיעה על הביקוש לצריכה השוטפת, בעוד שער הריבית במשק משפיע על הביקוש להשקעות. בשיווי משקל כלכלי חייב להתקיים שוויון בין הביקוש המצרפי לבין ההיצע המצרפי.

על פי התיאוריה הכלכלית המקובלת, ביקוש מצרפי הנמוך מההיצע המצרפי גורם לאבטלה, בעוד שביקוש מצרפי הגבוה מההיצע יוצר אינפלציה. הגישה הקיינסיאנית מדגישה את הקשיים בהתאמה בין סך המוצרים המיוצרים במשק, דהיינו התוצר הלאומי, לבין סך הביקושים למוצרים – הביקוש המצרפי. רמת התוצר שבה הביקוש המצרפי שווה לתוצר הלאומי נקראת שיווי המשקל. רמה זו מתייצבת לאורך זמן ואינה בהכרח משקפת תוצר של תעסוקה מלאה. ממשלות מנסות להשפיע על רמת תוצר זו במטרה להשיג תעסוקה מלאה, למנוע אינפלציה, לקדם צמיחה כלכלית ולשמור על איזון במאזן התשלומים. 

## ביקוש מצרפי

הביקוש המצרפי במשק, המסומן לרוב ב-**<math>
AD
</math>**, קיצור של "Aggregate Demand", והוא מוגדר כסכום כל ההוצאות על סחורות ושירותים במשק בתקופה נתונה. ניתן לכתוב את הביקוש המצרפי כסכום של מרכיביו העיקריים: 
AD = C + I + G + (X - M)
   

פונקציית הביקוש המצרפי תלויה בהכנסה הלאומית: 
 AD = AD_0 + MPE \cdot Y 
 

## גורמים המשפיעים על הביקוש המצרפי

* הצריכה C  תלויה בעיקר ברמת ההכנסה הפנויה (
Y_d
) ולעיתים בריבית: C = C_0 + c \times Y_d

כאשר:
* C_0 הוא הצריכה האוטונומית (שאינה תלויה בהכנסה)
* c הוא שולי הצריכה

* ההשקעות (I) תלויות בעיקר בשער הריבית (
r
) – 
I = I_0 - b \times r
  כאשר: I_0 הוא ההשקעות האוטונומיות ו-b הוא רגישות ההשקעות לשיעור הריבית

### שיווי משקל בשוק הסחורות
במצב שיווי משקל בשוק הסחורות: 
Y = AD = C + I + G + (X - M)
 (כאשר Y הוא התוצר הלאומי, דהיינו ההיצע המצרפי) שיווי משקל זה מצביע על כך שהתוצר המיוצר במשק שווה לסך ההוצאות על המוצרים.

## השלכות כלכליות

כאשר הביקוש המצרפי נמוך מההיצע המצרפי (
AD ) נוצר **עודף היצע** שגורם ללחצים על ירידת מחירים ולהתפתחות אבטלה.

כאשר הביקוש המצרפי גבוה מההיצע המצרפי (
AD > Y
) נוצר **עודף ביקוש** שמוביל ללחצי עליית מחירים ואינפלציה.

## הגישה הקיינסיאנית

הקיינסיאנים מדגישים את היכולת של הביקוש המצרפי להשפיע על רמת התוצר בטווח הקצר. שינוי בהוצאה האוטונומית (A = C_0 + I_0 + G + (X - M)) משפיע על התוצר הלאומי בהתאם למכפיל:  Y = \frac{1}{1 - c} \times A 

כאשר:
* c הוא שולי הצריכה
* A הוא סך ההוצאות האוטונומיות במשק

רמת התוצר של שיווי משקל אינה בהכרח רמת תעסוקה מלאה, ולכן המדיניות הממשלתית יכולה לנסות להשפיע על הביקוש המצרפי כדי להשיג תעסוקה מלאה וצמיחה כלכלית.

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:מקרו-כלכלה
Le Phare

**Le Phare** (המגדלור), הוא אלבום האולפן השלישי של המלחין הצרפתי יאן טירסן. זהו האלבום שהחדיר אותו לתודעת הציבור ובו הוא שיתף פעולה עם כותב השירים הצרפתי דומיניק א. (שכתב את השירה בשירים - Monochrome ו-Les Bras de Mer). באלבום זה טירסן משתמש בכלים הטיפוסיים למוזיקה שלו (כינור, פסנתר, מנדולינה, אקורדיון ועוד) וגם בכלים פחות טיפוסיים, כולל גלגל אופניים, מכונת כתיבה וסיר.

שלושה שירים מתוך אלבום זה, "La Dispute", "La Noyee" ו-"Sur Le Fil" שימשו לאחר מכן בפסקול שכתב טירסן לסרט אמלי. L'homme Aux Bras Ballants הוא גם פסקול לסרט קצר באותו השם.

## רשימת השירים

# *Le Quartier* - 2:01
# *La Rupture* - 2:49 (שיתוף פעולה עם Claire Pichet)
# *Monochrome* - 3:16 (שיתוף פעולה עם דומיניק א.)
# *La Dispute* - 4:14
# *L'Arrivée sur l'île* - 1:03
# *La Noyée* - 2:23
# *Le Fromveur* - 1:20
# *L'Homme aux bras ballants* - 5:05
# *Sur le fil* - 7:28
# *Les Jours heureux* - 2:10
# *La Crise* - 1:37
# *Les Bras de mer* - 3:10 (שיתוף פעולה עם דומיניק א.)
# *La Chute* - 5:48
# *L'Effondrement* - 1:32


## קישורים חיצוניים

* 
* 

קטגוריה:אלבומים בצרפתית
קלבריטה

**קלבריטה** (ביוונית: **Καλάβρυτα**), היא עיר נופש המונה כ-6,011 נפשות הנמצאת ביחידה האזורית אכאיה בצפון חצי האי פלופונסוס, 190 ק"מ מערבית לאתונה.

אחת האטרקציות התיירותיות היא מסילת הרכבת באורך 22 ק"מ המחברת בין עיירת החוף **דיאקופטו** לקלבריטה. מסילה זו מטפסת לאורך ערוצו העמוק של נהר Vouraikos ובסיבובים הצרים והתלולים היא משוננת, בהתאמה לגלגלי השיניים של קרון הרכבת המיוחדת.

לקלבריטה יש מקום בהיסטוריה של יוון המודרנית. לפי המקובל הכריז הבישוף **גרמניקוס** מפטרס במנזר **Agia Lavra** בקלבריטה ב-25 במרץ 1821 בפעם הראשונה על **חירות או מוות** ופתח בזה את התקוממות היוונים נגד האימפריה העות'מאנית. תאריך זה נחוג עד היום ביוון.

קלבריטה חקוקה בזיכרון היוונים בגלל הטבח שבצע הוורמאכט בתושבי העיירה במלחמת העולם השנייה.

## הטבח בקלבריטה
בשנים הראשונות למלחמה שלטו באזור האיטלקים ויחסם לאוכלוסייה האזרחית היה נסבל. כאשר פרשה איטליה מהמלחמה בשנת 1943 תפסו את מקומם כוחות של הוורמאכט. המחתרת היוונית הגבירה את התקפותיה על הגרמנים וגרמה להם אבדות. הגרמנים הגיבו בפעולת עונשין בכפרי הסביבה אך זה לא הפסיק את פעילות הפרטיזנים.

לפיכך הכינו הגרמנים מבצע צבאי גדול בקלבריטה. המבצע כונה **מבצע קלבריטה** (Unternhemen Kalavryta) והיה מיועד לאגף את לוחמי הגרילה באזור. במהלך המבצע, הגרילה היוונית הוציאה להורג 78 חיילים גרמנים שנפלו בשבי באוקטובר. גנרל קארל וון-לה סוויר (Karl von Le Suire) הגיב בזעם והחליט על פעילות נקם. הוא הורה אישית על הטבח. 
בבוקר יום ה-13 בדצמבר 1943 חדרו כוחות הוורמאכט לקלבריטה וסגרו אותה מכל העברים. לתושבים נאמר כי הם עומדים להיות מועברים למקום אחר משום שהם משתפים פעולה עם הפרטיזנים. נאמר להם להצטייד במזון ולפנות מיד את בתיהם. התושבים רוכזו בבית הספר המקומי. כעבור זמן קצר הם פקדו על כל התושבים הזכרים מגיל 14 ומעלה להיפרד ממשפחותיהם והבטיחו שלא יאונה להם כל רע. בינתיים בזזו הגרמנים את בתי התושבים והעלו אותם באש.

הגברים הוצעדו לשדה מחוץ לעיירה. מכונות הירייה הוסוו בשיחים. כאשר ניתנה הפקודה, החלו מכונות הירייה לירות, ותוך זמן קצר נרצחו 1258 תושבים. רק 13 ניצלו. הנשים והילדים שמעו את היריות ממקום ריכוזם בבית הספר אך לא יכלו לעשות מאומה. רק בערב שוחררו הנשים והלכו לזהות את יקיריהם ולהביאם לקבורה.

### הנצחה
בחצר בית הספר נמצאת אנדרטה המראה אישה הסוחבת את גופת בעלה בנוכחות ילדיה.

בכנסייה בקלבריטה יש שני מגדלי שעון: האחד מראה את השעה הנכונה, והשני נעצר בשעה שבה התחיל הטבח.

מדי שנה נערך ביום זה טקס זיכרון. הטבח בקלבריטה, לצד רצח למעלה משמונים אחוז מיהודי יוון, הוא פשע המלחמה הגדול ביותר של הוורמאכט נגד אוכלוסייה יוונית במלחמת העולם השנייה (אחריו, הטבח בדיסטומו).

ב-18 באפריל 2000 ביקר במקום נשיא גרמניה דאז יוהאנס ראו. הוא הביע את רגשי צערו ותחושות הבושה על הטבח הזה, אך לא קיבל את אחריות מדינת גרמניה הנוכחית על כך ולא התייחס לשאלת הפיצויים.

## קישורים חיצוניים
 
* 
* הדרמה בקלבריטה (באנגלית)
* מסילת הרכבת המשוננת דיאקופטו-קלבריטה בערוץ הווראיקוס.
* תמונת שדה הטבח בקלבריטה

קטגוריה:יוון: ערים
קטגוריה:מעשי טבח במלחמת העולם השנייה
קטגוריה:יוון במלחמת העולם השנייה
קטגוריה:שלטון הכיבוש של גרמניה הנאצית באירופה
קטגוריה:ענישה קולקטיבית
הפועל כפר שלם

150px|שמאל|ממוזער|סמל הקבוצה בעבר
**הפועל כפר שלם** היא קבוצת כדורגל ישראלית מהעיר תל אביב-יפו המייצגת את שכונת כפר שלם ומשחקת בליגה הלאומית.

## היסטוריה
הקבוצה נוסדה בשנת 1957 על ידי שחקן הפועל תל אביב רחביה רוזנבוים. תחילה כקבוצת נוער ובהמשך כקבוצת בוגרים נרשמה לליגה ד'. בתחילת עונת 1963/1964 הוקפצה הקבוצה לליגה ב' בעקבות הגרלה שהתבצעה על ידי ההתאחדות לכדורגל במסגרת שינויים במבנה הליגות.

בתום עונת 1964/1965 העפילה הקבוצה (עם המאמן-שחקן רחביה רוזנבוים) לליגה א' (הליגה השנייה) מהמקום הראשון, לאחר קרב צמרת עיקש שהסתיים רק במחזור האחרון בניצחון ביתי 1–2 לעיני 5,000 צופים מול מכבי רמת גן. בתום עונת 1966/1968 ירדה הקבוצה בחזרה לליגה ב'

במשך שנים רבות שימש המועדון כקבוצה בת של הפועל תל אביב, לעיתים אף סבל מחוסר תקצוב הולם. והעימותים עם מועצת הפועלים הפכו אלימים.
בתום עונת 1988/1989 העפילה הקבוצה מהמקום הראשון לליגה א', שכבר הפכה לליגה השלישית

בתום עונת 1994/1995 העפילה הקבוצה לליגה הארצית, בה שיחקה במשך עונה אחת וירדה מהמקום האחרון בחזרה לליגה א'.

בעונת 2006/2007 סיימה הקבוצה במקום השני בליגה א' (שבאותה העת הייתה הליגה הרביעית), אך העפילה לליגה ארצית עקב פירוקה של הפועל מקסים לוד. בסיום בעונת 2007/2008 נשרה בחזרה לליגה א'.

בתחילתה של עונת 2009/2010 (בה שבה ליגה א' להיות הליגה השלישית), וכחלק ממטרת הקבוצה לעלות לליגה הלאומית, הוחתמו בקבוצה שחקנים עם עבר בליגות הבכירות בישראל, כמו דודי ליברמן ואייל בן עמי.

במהלך עונת 2019/2020 עלתה לליגה הלאומית לאחר שמשחקי ליגה א' נקטעו כשהליגה עדיין לא הושלמה, בעקבות מגפת הקורונה. בעונה שלאחר מכן שבה לליגה א' לאחר שסיימה במקום האחרון בליגה הלאומית.

בעקבות הקרבה הפיזית בין שכונת התקווה לשכונת כפר שלם וכן גם בעקבות הצבעים הזהים של שני המועדונים, כתום ושחור, מרבית מאוהדיה ואנשיה של הפועל כפר שלם אוהדים גם את בני יהודה תל אביב. אף על פי שבני יהודה וכפר שלם מעולם לא נפגשו במסגרת רשמית עד לעונת 2023/2024, קיימו השתיים מספר משחקי ידידות לאורך השנים.

קבוצת הנוער של הקבוצה סיימה את עונת 2022/2023 במקום השני בליגה הארצית לנוער, והעפילה לליגה הלאומית לנוער.

הקבוצה הבוגרת סיימה את עונת 2022–2023 במקום השני בליגת א' דרום. כאשר במשחקי הפלייאוף גברה מ.ס דימונה בחצי הגמר והפועל הרצליה עירוני. במשחק גמר המחוזות ניצחה את מ.ס כפר קנא בדרך להתמודדות על העלייה לליגה הלאומית. בסופו של דבר כפר שלם הפסידה במשחק העפלה 1–2 לנוף הגליל, ונשארה בליגה א' דרום.

בסיום עונת 2023/2024 העפילה הקבוצה לליגה הלאומית.

בינואר 2026 שחררה הקבוצה ששה שחקנים, ביניהם: עומרי בן הרוש, נהוראי קריב, אייל חן, עידו מדוויל ודניאל מאיה. השחרורים נעשו במטרה לנסות ולעלות ליגה.

## שחקני עבר במועדון

* ראו גם: **[[:קטגוריה:כדורגלני הפועל כפר שלם|רשימת כדורגלני הפועל כפר שלם]]**

## סגל נוכחי
; נכון ל-5 בספטמבר 2025

## קישורים חיצוניים

* הפועל כפר שלם: המאמן אימן - והבקיע שער ניצחון, בעיתון מעריב 18 ביולי 1965

## הערות שוליים

קטגוריה:קבוצות כדורגל ישראליות
כפר שלם
קטגוריה:תל אביב-יפו: מועדוני ספורט
קטגוריה:קבוצות כדורגל שהוקמו ב-1957
קטגוריה:כפר שלם
קטגוריה:תל אביב-יפו: קבוצות כדורגל
דקו

**אנדרסון לואיס דה סוזה** (בפורטוגזית: **Anderson Luis de Souza**; נולד ב-27 באוגוסט 1977 בסאו ברנרדו דו קאמפו, מדינת סאו פאולו, ברזיל) המוכר בשמו הפורטוגזי **דקו** (**Deco**), הוא כדורגלן עבר ברזילאי-פורטגלי, ששיחק בעמדת הקשר ההתקפי. לזכותו של דקו 75 הופעות במדי נבחרת פורטוגל. כיום משמש כמנהל טכני בברצלונה.

## קריירה
דקו שיחק בפורטו בשנים 1999–2004, שבמהלכן הבקיע 32 שערים והפך לשחקן המפתח בקבוצתו. בעונת 2002/2003 הבקיע 10 שערים ב-30 משחקים, ובנוסף זכתה פורטו בגביע אופ"א לאחר ניצחון 3-2 על סלטיק במשחק הגמר. בעונת 2003/2004 הוביל את קבוצתו לזכייה בליגת האלופות לאחר ניצחון 3-0 על מונקו, וכבש את השער השני בדקה ה-71 של המשחק. בזכות הצלחתו בטורניר נבחר דקו לשחקן המצטיין לאותה עונה.

בשנת 2004 עזב את פורטו וחתם בברצלונה ב-26 ביוני עבור חוזה על סך 21 מיליון אירו. במהלך 2005 הודחה ברצלונה מליגת האלופות לאחר הפסד לצ'לסי 5-4 בסיכום שני המשחקים. בשנת 2006 פגשה שוב את צ'לסי בשמינית גמר ליגת האלופות אך הפעם ניצחה 3-2. בגמר פגשה את ארסנל וניצחה אותה 2-1 משערים של סמואל אטו ובלטי וזכתה בפעם השנייה בתולדותיה בליגת האלופות. בשנים 2005 ו-2006 זכה עמה באליפות הליגה הספרדית. בעונת 2006/2007 בארסה סיימה במקום השני והפסידה את האליפות לריאל מדריד בשל הסיכום הכללי בין 2 הקבוצות (בית חוץ).

העונה שלאחר מכן התאפיינה במספר רב של פציעות, ודקו שותף ב-18 משחקי ליגה והבקיע שער בודד. בסיום העונה הרביעית שלו עם המועדון, שהסתיימה באיבוד אליפות נוסף, הודיע דקו על עזיבתו את ברצלונה. ב-30 ביוני 2008 חתם דקו בצ'לסי.

את שערו הראשון בצ'לסי הבקיע דקו במחזור הפתיחה של הפרמייר ליג, ב-17 באוגוסט 2008.

לפני מונדיאל 2010 דקו הודיע שיפרוש מכדורגל מקצועני אחרי המונדיאל, אך הצטרף לפלומיננסה הברזילאית באוגוסט 2010.

ב-26 באוגוסט 2013 הודיע על פרישה מכדורגל. לאחר פרישתו הקים סוכנות ספורט שניהלה כמה שחקני כדורגל מליגות בכירות. ב-2023 נסגרה הסוכנות, ובאותה השנה מונה דקו למנהל הספורטיבי של ברצלונה.

## תארים

### תארים קבוצתיים

;פורטו

*ליגת העל הפורטוגזית (3): 1998/1999, 2002/2003, 2003/2004
*הגביע הפורטוגזי (3): 1999/2000, 2000/2001, 2002/2003
*הסופר קאפ הפורטוגזי (2): 2001, 2003
*ליגת האלופות (1): 2003/2004
*הליגה האירופית (1): 2002/2003

;ברצלונה

*לה ליגה (2): 2004/2005, 2005/2006
*הסופר קאפ הספרדי (2): 2005, 2006
*ליגת האלופות (1): 2005/2006

;צ'לסי

*פרמייר ליג (1): 2009/2010
*הגביע האנגלי (1): 2008/2009

;נבחרת פורטוגל

*יורו 2004- מקום שני

## קישורים חיצוניים

* דקו במדור "השחקנים האגדיים" של ברצלונה

## הערות שוליים

קטגוריה:כדורגלנים פורטוגזים
קטגוריה:קשרי כדורגל ברזילאים
קטגוריה:כדורגלנים ברזילאים
קטגוריה:קשרי כדורגל פורטוגזים
קטגוריה:כדורגלני קורינתיאנס
קטגוריה:כדורגלני בנפיקה ליסבון
קטגוריה:כדורגלני סלגיירוש
קטגוריה:כדורגלני פורטו
קטגוריה:כדורגלני ברצלונה
קטגוריה:כדורגלני צ'לסי
קטגוריה:כדורגלני פלומיננסה
קטגוריה:כדורגלני נבחרת פורטוגל
קטגוריה:כדורגלני יורו 2004
קטגוריה:כדורגלני מונדיאל 2006
קטגוריה:כדורגלני יורו 2008
קטגוריה:כדורגלני מונדיאל 2010
קטגוריה:פורטוגזים שנולדו ב-1977
קטגוריה:ברזילאים שנולדו ב-1977
צבי ג'ירפי

**צבי ג'ירפי** או **גרנוק** (שם מדעי: *Litocranius walleri*) הוא מין יחיד בסוגו בתת-משפחת הצבאיים. צבי זה חי במזרח אפריקה והוא מתאפיין בצווארו הארוך. השם גרנוק מקורו מהשפה הסומלית ופירושו "בעל צוואר ג'ירף". הצבי הג'ירפי נפוץ באזור הסרנגטי שבצפון טנזניה, בקניה, באתיופיה, באריתראה ובדרום סומליה.

## מאפיינים
לצבי ג'ירפי ראש קטן יחסית לגופו, אך עיניו ואוזניו גדולות. סביב עיניו אזור כהה, וסביבו אזור בהיר. לזכרים, בניגוד לנקבות, יש קרניים המגיעות באורכן ל-25–44 ס"מ, וכן צוואר שרירי יותר. לצבי הג'ירפי פרווה קצרה שצבעה חום, ובחלק גופו התחתון צבעה בהיר. לצבי הג'ירפי רגליים דקות וזנב קצר באורך של 25–35 ס"מ שצבעו שחור. מהראש ועד הזנב, אורכו של הצבי הג'ירפי כ-150 ס"מ. הזכרים מעט גבוהים יותר מן הנקבות, וגובהם 89–105 ס"מ, בעוד שגובה הנקבות 80–100 ס"מ. משקלם 29 עד 58 ק"ג.

הצבי הג'ירפי ניזון ממקומות גבוהים, בניגוד לצבאים ואנטילופות אחרות שניזונים לרוב ממזון המצוי קרוב לקרקע. הם מסוגלים לעשות זאת באמצעות עמידה על רגליהם האחוריות ומתיחת צווארם הארוך כדי להגיע למזון המצוי בשיחים גבוהים. הם ניזונים בעיקר מעלים ומענפים של צמחים קוצניים ועצים, אך גם מניצנים, פרחים, פירות, וצמחים מטפסים. צבי ג'ירפי לא זקוק לעשב או מים, וזאת מאחר שהוא משיג די מים מהצמחים שמהם הוא ניזון.

קיימים טורפים רבים המאיימים על הצבי הג'ירפי בהם צ'יטות, נמרים, אריות, זאבים טלואים וצבועים. כדי להימנע מטריפה פיתח הצבי הג'ירפי שיטות הגנה שונות. צבאים צעירים נותרים ללא תנועה כאשר הם מסתתרים בין השיחים ונשארים קרוב לאמם. כבוגרים הם קופאים על מקומם בהתקרב סכנה.

לצבי הג'ירפי טקס חיזור מורכב. כאשר נתקל הזכר בבת זוג פוטנציאלית הנקבה מרימה את אפה, ומושכת אוזניה קרוב לראשה כסימן להתגוננות ובינתיים מציג הזכר את צווארו וקרניו. אם הנקבה מעוניינת בזיווג, יסמן הזכר את הנקבה באמצעות הפרשה מבלוטה מיוחדת, וימשיך ללכת בעקבות הנקבה תוך כדי בעיטות באמצעות רגליו הקדמיות באזור הירך של הנקבה. כאשר הנקבה משתינה מרחרח הזכר את השתן ומסוגל לזהות אם בת זוגו נכנסה לתקופת הייחום. הזכרים מזדווגים עם כמה נקבות.

הרבייה יכולה להתקיים בכל זמן במהלך השנה. הנקבות מגיעות לבגרות מינית בגיל שנה, ואילו הזכרים מגיעים לבגרות מינית בגיל שנה וחצי. ההיריון אורך כ-165 יום. בהמלטה נולד לרוב עופר יחיד שמסוגל ללכת דקות מעטות לאחר הלידה. הנקבות נגמלות מיניקה בגיל שנה והזכרים בגיל שנה וחצי. אורך חייהם מגיע לכ-8 שנים בטבע, ואילו בשביה מסוגלים לחיות עד גיל 13 ואף יותר.

## גלריה

Southern Gerenuk (Litocranius walleri) (7667193796).jpg
Gerenuk - Samburu, Kenya - 2014.JPG
Gerenuk (Litocranius walleri) - Flickr - Lip Kee (1).jpg
Lightmatter gerenuk.jpg
20170621 4776 Meru Gerenuk.jpg
Gerenuks in Samburu.jpg
San Diego Zoo Avril 2013 13.JPG
Gerenuk Family.jpg


## קישורים חיצוניים

* 
* צבי ג'ירפי באתר Gerenuk

## הערות שוליים

קטגוריה:טקסונים שתוארו בידי ויקטור ברוק
קטגוריה:צבאיים
קטגוריה:יונקים יחידים בסוגם
קטגוריה:יונקים בסוואנה האפריקנית
קטגוריה:קניה: יונקים
קטגוריה:מגה-פאונה של אפריקה
קטגוריה:בעלי חיים שתוארו ב-1879
תומאס אלפרד סמית'

**תומאס אלפרד סמית**' (באנגלית: **Thomas Alfred Smyth**; 25 בדצמבר 1832 - 9 באפריל 1865) היה בריגדיר גנרל בצבא האיחוד בזמן מלחמת האזרחים האמריקנית. הוא היה הגנרל האחרון שנהרג במלחמה.

סמית' נולד באירלנד ועבד בחווה של אביו. הוא היגר לארצות הברית בשנת 1854 והתיישב בפילדלפיה. בשנת 1861 הוא התגייס לצבא האיחוד. בשנת 1864 קודם סמית' לדרגת בריגדיר גנרל בעת המצור על פטרסבורג, וירג'יניה. הוא נורה על ידי צלף.

## קישורים חיצוניים

* 

קטגוריה:אנשי צבא האיחוד
קטגוריה:מהגרים מאירלנד לארצות הברית
קטגוריה:גנרלים במלחמת האזרחים האמריקנית
קטגוריה:חללי מלחמת האזרחים האמריקנית
קטגוריה:אמריקאים שנולדו ב-1832
קטגוריה:אמריקאים שנפטרו ב-1865
ברקודה (כטב"ם)

**ברקודה** הוא כלי טיס בלתי מאויש (כטב"ם) שפותח על ידי חברת EADS לשימוש כמדגים טכנולוגיה. המיזם הוא פרי שיתוף פעולה בין גרמניה וספרד.

הברקודה המריא לטיסת בכורה מבסיס חיל האוויר הספרדי סן חוויאר שבדרום ספרד ב-2 באפריל 2006. הטיסה, שאותה ביצע  הברקודה באופן אוטונומי, ארכה כ-20 דקות והוכתרה כהצלחה. במאי אותה שנה נחשף הברקודה רשמית בסלון האווירי בברלין. ב-23 בספטמבר 2006, בעת שביצע גישה לנחיתה בבסיס סן חוויאר בתום טיסת ניסוי, התרסק הברקודה בים.

## מאפיינים (ברקודה)
***אורך:** 27 רגל  0 אינץ' (8.25 מטר)
***[[מוטת כנפיים]]:** 23.7 רגל (7.22 מטר)
***משקל ריק:** 5,070 ליברות (2,300 ק"ג)
***משקל המראה מרבי:** 7,165 ליברות (3,250 ק"ג)
***הנעה:** מנוע טורבו-מניפה מדגם  JT15D-5C מתוצרת פראט אנד ויטני קנדה, בעל דחף של 14 קילו-ניוטון
***מהירות מרבית:** 0.85 מאך

## קישורים חיצוניים

* UAV demonstrator opens up new technology perspectives for EADS, באתר EADS
* היסטוריית פיתוח

קטגוריה:כלי טיס בלתי מאוישים
MAT מקדוניאן איירליינס

שמאל|ממוזער|250px|CRJ-900 של החברה

**MAT מקדוניאן איירליינס** (במקדונית: **Македонски Авио Транспорт**, באנגלית: **MAT Macedonian Airlines**) הייתה חברת התעופה הלאומית של רפובליקת מקדוניה, והמטה הראשי שלה היה נמצא בעיר סקופיה. היא הפעילה מספר קווי טיסה בין סקופיה ואוחריד וכן מספר קווים ליעדים שונים באירופה. נמל הבית שלה הוא נמל התעופה סקופיה.

## תולדות החברה
חברת התעופה נוסדה ב-16 בינואר 1994 והחלה לפעול ב-23 ביוני 1994, בטיסת מטוס בואינג 737-200 מסקופיה לציריך.חברת התעופה הייתה בבעלות מלאה של זלטקו פטרובסקי וזיבקו גרובסקי.  עד שנת 2000, JAT איירווייז – חברת התעופה הלאומית של יוגוסלביה, הייתה אחראית על תחזוקת קווי הטיסה, כלי הטיס, תכנון המסלולים ואספקת הטייסים, צוות המטוס ושני מטוסי בואינג 737-300 ל-JAT .MAT מכרה את מניותיה בחברה בתחילת העשור הראשון של המאה ה-21. היחסים בין שתי החברות התקררו לאחר שב-2005 החברה היוגוסלבית קרקעה את אחד מהמטוסים של MAT בנמל התעופה ניקולה טסלה בבלגרד, בטענה ש-MAT חייבת לה מיליוני דולרים עבור שני המטוסים שנתנה לה. שני המטוסים הוחזרו ל-JAT בעקבות הפרשה.

אובדן שני כלי הטיס העיקריים בקיץ 2005 גרם לטירדה רבה להנהלת החברה כיוון שלא נותר לה צי מטוסים עבור העומס הצפוי בעונת הקיץ. כתחליף, החברה עשתה שימוש במטוסים קטנים שהיא חכרה מחברות תעופה בלקניות לתקופה קצרה. לבסוף, ב-2006 החברה קנתה כלי טיס ששייכים לה באופן בלעדי.

בשנת 2000 הממשלה המקדונית חתמה על הסכם עם החברה שנתן לה מעמד של חברת תעופה לאומית למשך 10 השנים הבאות. צוות ההנהלה של MAT גייס מספר חברי הנהלה חדשים על מנת לסייע בהזמנות כלי טיס חדשים ובארגון מחדש של החברה. 

בתחילת שנת 2009 הודיעה חברת JAT איירווייז הסרבית כי היא מעוניינת לקנות את החברה ואכן מספר חודשים לאחר מכן החלה מקדוניאן איירליינס להתמזג לתוך JAT. ב-1 בספטמבר איבדה החברה את רישיון הפעילות שלה.

## צי המטוסים (אוקטובר 2009)

## קישורים חיצוניים

* 
*צי המטוסים של החברה

## הערות שוליים




קטגוריה:מקדוניה הצפונית: תעופה
קטגוריה:חברות מקדוניות
קטגוריה:חברות תעופה לאומיות